Jhb se webtuiste vou wéér | Netwerk24
Jhb se webtuiste vou wéér
Deur Bonolo Selebano 06 November 2019 14:37
'n Dispuut oor betaling tussen die Johannesburg-metro en 'n diensverskaffer het Woensdagoggend daartoe gelei dat die metro se webtuiste vanlyn was.
Volgens Herman Mashaba, burgemeester, is dit egter opgelos en behoort die webtuiste voor die einde van die dag weer terug aanlyn te wees.
"Daar was 'n dispuut met ons diensverskaffer oor fakture wat lank uitstaande was. Dit is onder my aandag gebring en my regspan het die probleem opgelos."
Inwoners het Woensdag gekla dat hulle nie toegang tot e-dienste en die metro se rekeningstelsel het nie, waarop die metro op sy Twitter-rekening bevestig het dat sy webtuiste tydelik vanlyn is.
Mashaba het inwoners die versekering gegee dat hul inligting veilig is.
Dit kom nadat die webtuiste op 25 Oktober vanlyn was nadat dit glo deur kuberkrakers aangeval is.
Die kuberkrakergroep Shadow Kill het gedreig om sensitiewe inligting soos wagwoorde uit te lek as die metro hulle nie vier bitcoin (sowat R530 000) betaal nie.
Die metro het nie aan die kuberkrakers se eise gehoor gegee nie en sy webtuiste was teen die naweek ten volle herstel.